מסכת גיטין דף נז עמוד ב

תנא: מעשה בד' מאות ילדים וילדות שנשבו לקלון, הרגישו בעצמן למה הן מתבקשים, אמרו: אם אנו טובעין בים אנו באין לחיי העולם הבא? דרש להן הגדול שבהן: אמר ה' מבשן אשיב אשיב ממצולות ים, מבשן אשיב - מבין שיני אריה אשיב, ממצולות ים - אלו שטובעין בים; כיון ששמעו ילדות כך, קפצו כולן ונפלו לתוך הים. נשאו ילדים ק"ו בעצמן ואמרו: מה הללו שדרכן לכך - כך, אנו שאין דרכנו לכך - על אחת כמה וכמה! אף הם קפצו לתוך הים. ועליהם הכתוב אומר: כי עליך הורגנו כל היום נחשבנו כצאן טבחה.

**מסירות נפש על גילוי עריות**

1. **מות הנערים**

בעלי התוספות מציעים שני הסברים להתאבדות הנערים:

קפצו כולן ונפלו לתוך הים - והא דאמר במס' ע"ז (דף יח.) מוטב שיטלנה מי שנתנה ואל יחבל בעצמו הכא יראים היו מיסורין כדאמרינן (כתובות דף לג:) אלמלי נגדו לחנניה מישאל ועזריה פלחו לצלמא ועוד דע"כ היו מענין אותן ולא היו הורגים אותן". לפי התירוץ הראשון מותר להתאבד כדי למנוע יסורים – בהקשר זה, כנראה יסורים שיגרמו להם להתמסר לגילוי עריות. לפי הרא"ש זה היה פשר התאבדותו של שאול המלך: "וכן מצינו בגדול ..., שאבד עצמו בדעת מחמת **שמפקירין** אותו, כגון שאול מלך ישראל שאבד את עצמו לדעת, אלא שהיה איבוד מותר לו...[[1]](#footnote-1)".

"נראה שפירש הרא"ש ענין של שאול, שהיה חושש פן יבואו הפלשתים **הערלים** ויתעללו בו בענין עריות... שיעשו בו כרצונם באותה ההתעללות מלבד ההריגה ... כהא דפילגש בגבעה, (שופטים י"ט כ"ה), שיש שם גם כן לשון ויתעללו בה, וחידש בזה **שאם חושש שיטמאו אותו בעריות מותר לו להקדים ולאבד את עצמו**, וזהו מובן הלשון של הרא"ש מחמת שמפקירין אותו, כלשון מנהג הפקר נהגו בה[[2]](#footnote-2)". אם כן. הנערים התאבדו כדי להינצל מאיסור עריות של זכר, שעליו יש ליהרג ולא לעבור. בפשט הסיפור הגורמים להחלטת הנערים היו דרשת הגדול ומעשה הנערות. "הגם שקדם בדרשה, מכל מקום המתינו עד שקפצו ילדות, ויראה שבתחלה חששו להא משום דאמרינן לעיל דף מ"ה (ע"א) דאין מבריחין את השבויין מפני תיקון העולם, ורבן שמעון בן גמליאל אמר מפני תקנת שבויין, ומפורש בש"ס איכא בינייהו דליכא אלא חד, ופירש רש"י (ד"ה דליכא אלא חד) תקנת שבויין, דתנא קמא חייש שמא יקצפו על השבויין הבאים ויתנום בשלשלאות ובחריצים, ורבי שמעון לא חייש אלא אם כן יש שבויים אחרים, שמא יקצפו השבאים לייסרן ביסורין, ואם כן יש לומר דהגדול אף שדרש כן, מכל מקום אין חיוב שימסרו נפשם, וחייש אם יפיל עצמו לים, יכבידו על הנשארים לשומרן ולענם, שלא יאבדו עצמם לדעת, ואחר שקפצו הילדות שאז אין תיקון לאחרים במה שישארו, כי יגדל חמת האויב בשביל הילדות אף גם עליהם, ואם כן על כל פנים לא יהיה תיקון לשבויים אחרים, מסרו גם הם נפשם[[3]](#footnote-3)".

רק פירוש מיוחד אופטימי מציע סיכוי לחיים: "לדעתי נראה דאינהו סברי דזהו דוקא לחבול בעצמו אבל לקפוץ לים **דיכול להנצל- דהא נפל למים שאל"ס אשתו אסורה-** הלכך אף שלא ינצל כיון דהוא לאו להרוג עצמו מיכווין רק לנוס לים אולי ינצל ולא יחטא- בזה סברו דמותר לעשות[[4]](#footnote-4)".

התאבדותן של הנערות הרבה פחות פשוטה:

1. **מקבילות לדרכי התמודדות של יהודיות עם אונס עריות**

1.התאבדות. "מעשה בברתא אחת שהיה אביה חביב לגוי, והיו אוכלין ושותין ומטיבין את לבם, ואמר לו אותו הגוי לאביה, תנה את בתך לבני לאשה, והחרישה לו בדבר עד שהגיע זמן חופתה, כיון שהגיע זמן חופתה עלתה לגג ונפלה ומתה, יצתה בת קול ואמרה, עליך הכתוב אומר: מספר את רובע ישראל (במדבר כ"ג י')[[5]](#footnote-5)". אמנם, אין ראייה שעשתה כהלכה.

1. התחמקות. ביתו של רבי חנינא בן תרדיון, שהציל אותה רבי מאיר גיסה:

גזרו...על בתו לישב בקובה של זונות..ברוריא דביתהו דר' מאיר ברתיה דר' חנינא בן תרדיון הואי, אמרה לו: זילא בי מלתא דיתבא אחתאי בקובה של זונות. שקל תרקבא דדינרי ואזל, אמר: אי לא איתעביד בה איסורא מיתעביד ניסא, אי עבדה איסורא לא איתעביד לה ניסא. אזל נקט נפשיה כחד פרשא, אמר לה: השמיעני לי, אמרה ליה: דשתנא אנא. אמר לה: מתרחנא מרתח, אמרה לו: נפישין טובא (ואיכא טובא הכא) דשפירן מינאי. אמר: ש"מ לא עבדה איסורא, כל דאתי אמרה ליה הכי[[6]](#footnote-6).

3.השלמה: "פירש רבינו שמואל דרב מרי בר איסור גיורא שבא על בת שמואל קודם שנתגייר. והורתו שלא בקדושה שנשבית[[7]](#footnote-7)".

**ג. סוגיות מקבילות**

הגמרא בכתובות מבארת שנמנעו מלקיים יום קבוע לנישואין, מפני סכנת הגזירה שהכלה תיבעל להגמון תחילה. תוהה המרא על המינוח 'סכנה': "האי סכנה? אונס הוא! משום דאיכא צנועות, דמסרן נפשייהו לקטלא ואתיין לידי סכנה. ולידרוש להו דאונס שרי! איכא פרוצות, ואיכא נמי כהנות[[8]](#footnote-8)".

בעלי התוספות מעלים שני כיוונים עקרוניים:

"וא"ת והא אמרינן בפ' בן סורר ומורה (סנהדרין עד. ושם) על כל עבירות יעבור ואל יהרג חוץ מעבודת כוכבים וג"ע וש"ד? ותירץ ר"ת **דאין חייבין מיתה על בעילת מצרי** דרחמנא אפקריה לזרעיה דמצרי דכתיב (יחזקאל כג) וזרמת סוסים זרמתם.. ומתוך כך התיר ר"ת לבת ישראל שהמירה ובא עליה עובד כוכבים לקיימה לאותו עובד כוכבים כשנתגייר, דלא שייך למימר אחד לבעל ואחד לבועל בביאת מצרי דהויא כביאת בהמה. ואין נראה לריב"ם, דהא ע"י ביאת עובד כוכבים נאסרה לבעלה כדאמר הכא דאיכא פרוצות ובפ' האשה שנתארמלה (לקמן כו: ושם) גבי האשה שנחבשה בין העובדי כוכבים אמרי' דברצון אסורה לבעלה ואמר נמי במגילה (דף טו.) 'כאשר אבדתי אבדתי- כאשר אבדתי מבית אבא אבדתי ממך'. אלמא לגבי בעלה לא חשיבא בעילת מצרי כביאת בהמה והוא הדין לבועל... ויש לומר דהכי פריך ולדרוש להו דאונס שרי, **לפי שהאשה היא קרקע עולם ולא עבדה מעשה[[9]](#footnote-9)**".

אלו דברי הגמרא בסנהדרין המציבה את גדרי קידוש השם. עולה שם שישנם שלושה סוגים של מסירות נפש על קידוש השם: שלוש העבירות החמורות, שעת השמד, וכוונה להעביר על דת, כשהמעשה בפרהסיא. הגמרא דנה לגבי אסתר ואחשוורוש דווקא בפן השלישי:

"והא אסתר פרהסיא הואי! - אמר אביי: אסתר קרקע עולם היתה. רבא אמר: הנאת עצמן שאני[[10]](#footnote-10)". נמנעה הגמרא מלשאול: הרי אסתר הייתה גילוי עריות. רבינו תם מביא מכאן ראייה, שאין גוי בכלל עריות. לגבי סוגייתנו הקפיד רבינו תם להגדיר: "אומר רבנו תם דהיכא שיראים פן יעבירום עובדי כוכבים לעבירה כגון על ידי ייסורין שלא יוכל לעמוד בהם, אז הוא מצוה לחבל בעצמו כי ההיא דגיטין גבי **ילדים** שנשבו לקלון שהטילו עצמם לים[[11]](#footnote-11)". לילדות דין אחר.

וריב"ם מפרש: "דקים ליה דמהני טעמא דקרקע עולם לענין דלא מיחייב' למסור עצמה משום עריות דהא מרוצח ילפינן ורוצח גופיה כי מיחייב למסור עצמו ה"מ קודם שיהרג בידים אבל היכא דלא עביד מעשה כגון שמשליכין אותו על התינוק ומתמעך מסתברא שאין חייב למסור עצמו דמצי אמר אדרבה מאי חזית דדמא דחבראי סומקי טפי דילמא דמא דידי סומק טפי כיון דלא עביד מעשה... אבל לענין חלול השם, משום פרהסיא לא ס"ד דמהני טעמא דקרקע עולם[[12]](#footnote-12)".

**ד.רבא ואביי**

למעשה, ריב"ם אימץ את תירוצו של אביי. רבינו תם טוען שדברי רבא נשענים על כך שקשר גוי ויהודיה איננו ביהרג ואל יעבור. לדעתו "לא מהני טעמא דקרקע עולם אלא לענין פרהסיא, משא"כ לענין ג"ע לא מהני קרקע עולם כדילפינן מנערה המאורסה דתיהרג ואל תעבור[[13]](#footnote-13)".

אמנם רבי זרחיה הלוי סבור שהדברים עומדים בפני עצמם: אין צורך ליהרג על עריות, כשמדובר בהנאת עצמם[[14]](#footnote-14) "להנאת עצמו.. שרי דהא אסתר ג"ע הוי ופרהסיא הוי, ואפ"ה מותר להנאת עצמן[[15]](#footnote-15)". השאלה היא מהו היחס בין דברי אביי לדברי רבא. מסכם הרמב"ן: "נמצאו באישה שני דברים מתירין לה: קרקע עולם ולהנאתן. הא באיש-יהרג ואל יעבור לעולם[[16]](#footnote-16)". גם הרי"ף מביא את שני התירוצים. הרי שלדעתו רבא מסכים עם אביי[[17]](#footnote-17). גכן כותב גם הר"ן[[18]](#footnote-18), אלא שהוא מוסיף שלפי התוספות במחלוקת היא עומדת:  **"ורבא פליג עליה דאביי** ואמר דאשת איש גמורה בצנעא אינ' מחוייבת למסור עצמה, מ"מ כשהיא בפרהסיא, **אף על גב דאינה עושה מעש' ראוי למסור עצמה למיתה** מפני חילול השם, אלא טעמא דאסתר לא מסרה עצמה למיתה משום דלהנאת עצמן היתה ולהנאת עצמן אין שם חילול השם. ולפי שיטה זו, מאי דאמרינן בגמ' 'אף נערה מאורסה תהרג ואל תעבור' קשה, דלמה תהרג? והלא אינה עושה שום מעשה ופטורה בין לאביי בין לרבא. לפיכך גרס הר"ז הלוי ז"ל אף נערה המאורס' **י**הרג ואל יעבור והיינו הבועל דקא עביד מעשה[[19]](#footnote-19)".

**ה.להלכה**

הרמב"ם מתנה את ההיתר לעבור בהנאת עצמו: "במה דברים אמורים בזמן שהעובד כוכבים מתכוין להנאת עצמו, כגון שאנסו לבנות לו ביתו בשבת או לבשל לו תבשילו, או אנס אשה לבועלה[[20]](#footnote-20)". השווה אונס לחילול שבת בהנאת עצמו, כרבא. נחלקו אחרונים בהיתר קרקע עולם בשיטת הרמב"ם: ביתן לטעון ש"כיון דג"ע מהיקישא ילפינן ואם שם א"צ למסור נפשו בלא מעשה גם בג"ע כן... וא"כ נראה בפשיטות דהר"מ סובר כן דבלא מעשה אינו מחייב למ"נ[[21]](#footnote-21)". לעומת זאת ר' חיים הלוי סבור ש"בדין שפיכות דמים... פשוט שאומרים שב ואל תעשה עדיף. אבל בגילוי עריות אחר שכבר למדנו שיהרג ואל יעבור, ממילא יש לומר בכל פעם שיהרג, אף בקרקע עולם.. לפי זה..**דברי אביי נדחים.. על ידי רבא שהלכה כמותו**[[22]](#footnote-22)". אכן, הרמב"ם לא הביא כלל את עניין קרקע עולם, ונראה שלדעתו אין לפסוק כאביי[[23]](#footnote-23). גם באגרת השמד כתב הרמב"ם: "וקיימא לן הלכה כרבא".

בבית יוסף פוסק: "כתב הר"ן במסכת יומא (ג: ד"ה חוץ) בשם הרמב"ן ..דגוי הבא על בת ישראל לאו בכלל גילוי עריות הוא ...[[24]](#footnote-24)". הרמ"א בשולחן ערוך מביא את שתי הדעות:

"הגה: ודוקא כשאומרים לו לעשות מעשה, כגון שאומרים לאיש לגלות ערוה או שיהרג, אבל אם אונסים לאשה לבא עליה, או שרוצים להשליכו על התינוק להרגו...אין צריך ליהרג. (ב"י בשם תוספות ור"ן פרק כ"ש).... עובד כוכבים הבא על בת ישראל, אינו בכלל גילוי עריות[[25]](#footnote-25). (ב"י בשם הרמב"ן והפוסקים הנ"ל[[26]](#footnote-26)).

**ו.הילדות בסוגייתנו**

שתי הדעות בתוספות צריכות לבאר את סוגייתנו: מדוע מסרו הילדות נפשן, הרי יכלו להיות קרקע עולם, ומדובר בגויים. "הגאון בעל בית דוד בס' יקרא דשכבי (דכ"ז ע"ב) הקשה, שהרי ילדות קרקע עולם הן, והו"ל שב ואל תעשה, ודינא הוי יעבור ואל יהרג. וצ"ל שהיו חוששין פן יכופו אותן ע"י יסורין לעשות **מעשה בידים** להביא עליהן את הערוה, שבזה הדין יהרג ואל יעבור וכו'.

ולמ"ד דנכרי עם בת ישראל לא הוי בכלל גלוי עריות... צ"ל **דשעת שמד** שאני[[27]](#footnote-27)".

ניתן גם להציע שאין כאן היתר 'להנאת עצמן', שכן המטרה הייתה להכשיל דווקא בקלון, אולי כדברי המהרש"א כאן: "קלון נאמר בדבר שאין דרכו בכך.. היינו שנשבו **לקלון,** ילדים למשכב זכור וילדות לפלגשים כפרש"י, והיינו שהרגישו.. דלכך מתבקשים[[28]](#footnote-28)".

 .

1. רא"ש מסכת מועד קטן פרק ג סימן צד. [↑](#footnote-ref-1)
2. שו"ת משפט כהן (עניני א"י) סימן קמד ד"ה ולשיטת הרמב"ם . [↑](#footnote-ref-2)
3. גרש ירחים כאן. [↑](#footnote-ref-3)
4. תפארת יעקב כאן. [↑](#footnote-ref-4)
5. אליהו רבה פרשה יט ד"ה מעשה בברתא אחת. [↑](#footnote-ref-5)
6. מסכת עבודה זרה דף יח עמוד א. [↑](#footnote-ref-6)
7. תוספות מסכת בבא בתרא קמט עמוד א ד"ה רב מרי. אמנם, בעלי התוספות עצמם מציעים שאין מדובר בביתו של שמואל האמורא, שהיא נשארה טהורה. [↑](#footnote-ref-7)
8. מסכת כתובות דף ג עמוד ב. [↑](#footnote-ref-8)
9. תוספות מסכת כתובות דף ג עמוד ב ד"ה ולדרוש. [↑](#footnote-ref-9)
10. מסכת סנהדרין דף עד עמוד ב. [↑](#footnote-ref-10)
11. תוספות עבודה זרה יח עמוד א ד"ה ואל יחבל. הרמב"ן (סנהדרין דף יז עמוד ב מדפי הרי"ף), מוכיח שקשר יהודי וגויה הוא גילוי עריות: "רב כהנא הוה קמזבין דיקולי, תבעתיה ההיא מטרוניתא, אמר לה: איזיל איקשיט נפשאי. סליק וקנפיל מאיגרא לארעא, אתא אליהו קבליה". (מסכת קידושין דף מ עמוד א) לפיכך "הבועל ארמית - קנאין פוגעין בו!" (מסכת עבודה זרה דף לו עמוד ב). (אמנם קשה, ששם מבואר שמהתורה זה רק בפרהסיה) והסיבה לכך שחמור גבר מאישה, היא לא רק בגלל האקטיביות, אלא "דדוקא בבא על הנכרית דהולד נמשך אחריה". (שו"ת אבני נזר יורה דעה סימן קכט אות ח).

. [↑](#footnote-ref-11)
12. תוספות מסכת סנהדרין דף עד עמוד ב ד"ה והא אסתר. [↑](#footnote-ref-12)
13. פני יהושע מסכת כתובות דף ג עמוד ב. [↑](#footnote-ref-13)
14. המאור הגדול סנהדרין דף יח עמוד א מדפי הרי"ף. [↑](#footnote-ref-14)
15. הוא מוסיף שאסתר נחשבת עריות, רק על סמך המדרש שהייתה נשואה למרדכי. [↑](#footnote-ref-15)
16. סנהדרין דף יח עמוד א מדפי הרי"ף. [↑](#footnote-ref-16)
17. ש"ך יו"ד סימן קנז ס"ק ט. [↑](#footnote-ref-17)
18. בחידושיו לסנהדרין דף עד עמוד ב. [↑](#footnote-ref-18)
19. לסידור נוסף של שיטות הראשונים עיין בשיעורי מרן הגר"א שפירא לבנימין רקובר, כתובות שיעור שביעי עמוד קיח. [↑](#footnote-ref-19)
20. רמב"ם הלכות יסודי התורה פרק ה הלכה ב. [↑](#footnote-ref-20)
21. מנחת חינוך פרשת אמור מצוה רצה-רצו. וכן דעת הגהות מיימוניות בהלכות יסודי התורה פרק ה הלכה ב. [↑](#footnote-ref-21)
22. בירור הלכה סנהדרין עד עמוד ב ציון ב. וכן דעת אוצר המלך בהלכות יסודי התורה שם. [↑](#footnote-ref-22)
23. כסף משנה הלכות יסודי התורה פרק ה הלכה א. [↑](#footnote-ref-23)
24. בית יוסף יו"ד סימן קנז אות א ד"ה כל העבירות. [↑](#footnote-ref-24)
25. הט"ז (אות ו) והש"ך (אות יד) מחמירים יותר מרבינו תם ומצריכים שתהא פנויה, בהתאם להערה 14. לדעת הלח"מ ביסודי התורה שם, הרמב"ם מקל גם באשת איש כרבינו תם. [↑](#footnote-ref-25)
26. שולחן ערוך יורה דעה סימן קנז סעיף א. [↑](#footnote-ref-26)
27. ילקוט יוסף ביקור חולים ואבלות הערות סימן נו - דין המאבד עצמו לדעת. [↑](#footnote-ref-27)
28. בחשוקי חמד (כתובות דף ג עמוד ב) סבר שמסרו נפשן כמידת חסידות. לא הכול יתירו זאת. ברמב"ן בסנהדרין כתב:

"ודאי לא הוו קטליה נפשייהו אי לאו דינא הוא. שהרי מקרא צווח ואומר אך את דמכם לנפשותיכם אדרוש, מיד נפשותיכם אדרוש את דמכם".. [↑](#footnote-ref-28)